b"\n_START_ARTICLE_\nBolet de greix\n_START_SECTION_\nMorfologia\n_START_PARAGRAPH_\n\xc3\x89s un bolet amb un barret buit, de color bru rogenc, que sembla un cervell o un drap arrugat, sostingut per un peu blanc, curt, buit, trencad\xc3\xads, solcat a la part de sota. Tot el bolet pot assolir de quatre a vuit cm._NEWLINE_Carn blanca i fr\xc3\xa0gil que no fa olor de res.\n_START_SECTION_\nH\xc3\xa0bitat\n_START_PARAGRAPH_\nSurt a la primavera, sota els pins, prop de soques velles o en forats que deixen els arbres arrencats, m\xc3\xa9s aviat a les comarques pirinenques i dels Prepirineus.\n_START_SECTION_\nToxicitat\n_START_PARAGRAPH_\nSembla demostrat que cru o mal cuit \xc3\xa9s t\xc3\xb2xic i, fins i tot, mortal. Segurament els principis t\xc3\xb2xics que porta s\xc3\xb3n vol\xc3\xa0tils i solubles en aigua i, per tant, s'eliminen deixant assecar els bolets o b\xc3\xa9 coent-los, m\xc3\xa9s d'una vegada, i llen\xc3\xa7ant l'aigua on s'han cuit, per incorporar-los als guisats. Tamb\xc3\xa9 hi ha persones que els toleren millor que d'altres i es donen casos d'emmetzinament a la segona o tercera vegada de menjar-ne si es fa en intervals de temps curts.\n_START_SECTION_\nRisc de confusi\xc3\xb3 amb altres bolets\n_START_PARAGRAPH_\nHi ha dues esp\xc3\xa8cies molt semblants: el bolet de greix gran (Gyromitra gigas), que es distingeix perqu\xc3\xa8 \xc3\xa9s m\xc3\xa9s gros, de fins a un pam, i t\xc3\xa9 el barret fet d'una mena de cordonets d'un color beix clar, i el bolet de greix de tardor (Gyromitra infula), amb el barret irregular, en forma de sella de muntar, \xc3\xa9s de color fosc i, a difer\xc3\xa8ncia de l'altre, surt a la tardor."